section_heading: Doprinos marketinškoj znanosti
paragraph_text: Profesor dr. sc. Jozo Previšić značajno je i neosporno pridonio razvoju i podizanju kvalitete znanstvenih istraživanja, afirmaciji i širenju marketinške znanosti. Razvio je tri važna područja (međunarodno poslovanje, međunarodni marketing i razvoj proizvoda) kroz znanstveno-nastavni rad, uvođenje novih kolegija, pisanje i objavljivanje sveučilišnih udžbenika te pokretanjem i vođenjem poslijediplomskih studija. Kao vodeći hrvatski znanstvenik u spomenutim područjima mentorskim je radom usmjeravao i odgajao brojne mlade znanstvenike i stručnjake u Hrvatskoj i Sloveniji. U istraživačkim projektima testirao je teorijske marketinške modele u svrhu uspješne primjene u hrvatskoj poslovnoj praksi. On je predvodnik modernog pristupa marketingu kao znanosti u nas te je njegov doprinos na tom području izuzetno velik. Prof. Previšić je imao važnu ulogu u razvoju i uzdizanju Katedre za marketing, a time i samog Ekonomskog fakulteta u Zagrebu, čime je pridonio razvitku i napretku Ekonomskog fakulteta i Sveučilišta u Zagrebu.